Lars Hedegaard straffes med en bøde på 10.000 kroner for at offentliggøre navnet på den mand, der sigtes for at have forsøgt at skyde og dræbe den omstridte debattør.

Retten på Frederiksberg afviser således at frifinde 73-årige Hedegaard efter reglerne om nødret.

Under retssagen har den nu dømte forklaret, at udbredelsen af navnet på den formodede attentatmand er sket i nødværge. BH, som den mistænkte kaldes, er nemlig stadig på fri fod. Og så længe det forholder sig sådan, er Lars Hedegaard ikke tryg.

- Jeg har grebet til den selvforsvarshandling at gøre attentatmandens navn så kendt som muligt ud fra den betragtning, at det øger chancen for, at han bliver pågrebet, lød det ynder retssagen fra Hedegaard.

Den præmis anerkender retten ikke. I dommen afviser man, at det har været nødvendigt at overtræde navneforbuddet for at afværge en trussel.

En frifindelse af Hedegaard ville desuden kunne bringe formålet med navneforbuddet i fare, hævdes det.

Hedegaards offentliggørelse af BH's navn er sket i to artikler på en svensk netavis, i bogen "Attentatet" og på Facebook.

Tillykke til Islamisk Stat

Hovedpersonen selv er ikke tilfreds med dommen.

»Jeg må starte med at ønske BH og hans familie og venner i Islamisk Stat og på venstrefløjen tillykke med denne sejr. Det er lykkedes dem og hans advokat at bruge det danske retsvæsen som et våben imod danskerne og særligt mig. Så det er en fin og veludført manøvre,« siger Lars Hedegaard.

Han overvejer nu, om han vil anke.

»Jeg tror ikke rigtig på det danske retsvæsen, og jeg ved ikke, om jeg ønsker at bruge penge på at føre en udsigtsløs sag. Så jeg må lige tale med en advokat. Jeg tror, at dommen bliver principiel, for nu er der omkring 10 andre, der står i kø til at blive dømt. Så det bliver en ren pengemaskine, for der er mange, som har skrevet navnet forskellige steder som på Facebook og Twitter, og de skal nu alle sammen aflevere nogle penge. Så det her er bedre end en fotovogn.«

»Det er et anslag mod min ret til at beskytte mit liv. Jeg synes, at det er skandaløst, men jeg kan jo ikke gøre noget. Til gengæld kan jeg sige, at jeg allerede har opnået mit mål, nemlig at gøre mandens navn kendt. Der er jo ikke en sjæl i Danmark eller andre steder i verden, som ikke kan finde ud af, hvem denne her mand er. Derfor er der heller ikke nogen grund til, at jeg skal fortsætte med at sidde retten på Frederiksberg hver uge og betale 25.000 kroner for hver forbryder. Så det har jeg ikke lyst til.«

Han hævder stadig, at han handlede i nødværge.

»Selvfølgelig var det i nødværge. Det er jo fuldkommen latterligt, at man skal beskytte en mand med navneforbud, når han er flygtet fra Danmark for tre år siden og efterfølgende har nægtet at stille op i en retssag i Danmark, hvor han kunne blive frikendt, hvis han var uskyldig. Og det navneforbud er jo fuldstændig lattervækkende, for enhver kan jo finde ud af, hvem han er.«

Det er anklager Jesper Holm ikke enig i.

»Vi er godt tilfredse med, at retten har fulgt vores påstand om en bøde på 10.000 kroner, men også at retten har afvist den nødretsbetragtning som Lars Hedegaard og forsvareren gjorde gældende. Så på den måde har retten efterfulgt vores syn på sagen fuldstændig, og det er vi selvfølgelig godt tilfredse med,« siger anklageren.

Ved drabsforsøget i februar 2013 affyrede en mand forklædt som postbud en pistol mod debattøren. Siden da har Hedegaard set sig over skulderen. Han er under PET's beskyttelse.

Sagens anden hovedperson sad i en periode fængslet i Tyrkiet, men her slap myndighederne ham fri. Det betød, at Danmarks anmodning om udlevering ikke blev efterkommet. Manden er derfor efterlyst internationalt.

Under retssagen påpegede både Hedegaard og hans advokat det paradoksale i, at også politiet ønsker navnet på BH offentliggjort.

Alene tilbage står derfor hensynet til den krænkelse, som BH og hans pårørende kan blive udsat for ved offentlig eksponering.

Også en stribe andre personer risikerer en dom for at bryde det navneforbud, der siden april 2014 har beskyttet BH.

Blandt andet forlaget People's Press, der har udgivet "Attentatet", er blandt de sigtede. Også præsten Kathrine Lilleør risikerer en bøde, da hun i en anmeldelse af "Attentatet" i Berlingske gengav navnet på BH.

/ritzau/